Почитувани,

По разгледување на текстот на Предлог Законот за електронските комуникации („**Предлог Закон**“), објавен на ЕНЕР на 11 март 2025 година, во прилог ви ги доставуваме нашите предлози, коментари и измени.

Со почит,

Адвокат Љупка Новеска Андонова

**КОМЕНТАРИ, ПРЕДЛОЗИ И ИЗМЕНИ НА ПРЕДЛОГ ЗАКОН ЗА ЕЛЕКТРОНСКИТЕ КОМУНИКАЦИИ**

|  |  |  |
| --- | --- | --- |
| **Член од Предлог Законот** | **Предложена измена на членот** | **Коментар** |
| **Проценка на профилот на ризик кај добавувачите и производителите мрежи кај операторите****Член 198** (1) Агенцијата во соработка со Националниот Центар за одговор на Компјутерски Инциденти периодично изработува детална процена на профилот на ризик на национално ниво на сите релевантни добавувачи и производители на мрежна опрема кај операторите.(2) Агенцијата наметнува обврски за ограничување или исклучување на можноста за снабдување на опрема за критичните компоненти и чувствителните делови на електронските комуникациски мрежи со цел ублажување на ризиците по мрежната безбедност, од добавувачи и производители што се сметаат за високо ризични, согласно со процената на профилот на ризик од ставот (1) на овој член.(3) Агенцијата во соработка со Националниот Центар за одговор на Компјутерски Инциденти ги определува критичните компоненти и чувствителните делови на електронските комуникациски мрежи.(4) При процена на профилот на ризик за добавувачите и производителите на мрежна опрема, Агенцијата ќе ги земе во предвид особено следниве фактори:- дали добавувачите и производителите се под надзор на влада на друга држава без независна судска контрола,- дали добавувачите и производителите имаат јавно достапни информации за нивните основачи, деловни соработници, како и за органите на управување и раководење,- дали добавувачите и производителите поддржуваат иновации и ги почитуваат авторските и сродните права, како и правата од индустриска сопственост,- дали добавувачите и производителите се финансираат транспарентно, согласно со најдобрите практики за набавки, инвестиции и склучување на договори.(5) Директорот на Агенцијата донесува Методологија за процена на профилот на ризик на добавувачи и производители на мрежна опрема, при што се земаат предвид барањата од ставот (4) на овој член.(6) Директорот на Агенцијата донесува листа на критични компоненти и чувствителните делови на електронските комуникациски мрежи согласно со ставот (3) на овој член. | **Проценка на профилот на ризик кај добавувачите и производителите мрежи кај операторите****Член 198** (1) Агенцијата во соработка со Националниот Центар за одговор на Компјутерски Инциденти периодично изработува детална процена на профилот на ризик на национално ниво на сите релевантни добавувачи и производители на мрежна опрема кај операторите.(2) Деталната процена на профилот на ризик од ставот (1) на овој член Агенцијата ја врши јавно, транспарентно, почитувајќи ги начелата за забрана за дискриминација и заштита на конкуренцијата, со спроведување на соодветна постапка, во која на соодветниот добавувач и производител на мрежна опрема ќе му се даде можност да го дадат своето мислење на операторот во оценката на профилот на ризик.(3) Агенцијата наметнува обврски за ограничување или исклучување на можноста за снабдување на опрема за критичните компоненти и чувствителните делови на електронските комуникациски мрежи со цел ублажување на ризиците по мрежната безбедност, од добавувачи и производители што се сметаат за високо ризични, согласно со процената на профилот на ризик од ставот (1) на овој член.(4) Агенцијата во соработка со Националниот Центар за одговор на Компјутерски Инциденти ги определува критичните компоненти и чувствителните делови на електронските комуникациски мрежи, кои компоненти и чувствителни делови во никој случај нема да се однесуваат на постојните изградени електронски комуникациски мрежи.(5) При процена на профилот на ризик за добавувачите и производителите на мрежна опрема, Агенцијата ќе ја земе предвид Шемата за обезбедување безбедност на мрежна опрема GSMA - Network Equipment Security Assurance Scheme (NESAS).(6) Комисијата на Агенцијата, на предлог на директорот на Агенцијата, донесува Методологија за процена на профилот на ризик на добавувачи и производители на мрежна опрема, при што се земаат предвид барањата од ставот (5) на овој член.(6) Комисијата на Агенцијата, на предлог на директорот на Агенцијата, донесува листа на критични компоненти и чувствителните делови на електронските комуникациски мрежи согласно со ставот (4) на овој член. | Целта на предложените измени е правилно да се води грижа за главните ризици за кибер безбедноста при изградба на нови електронски комуникациски мрежи. Неприфатливо е ваквите анализи да се применуваат ретроактивно, бидејќи се коси со Уставот на Република Северна Македонија. Оттука, нашиот предлог е проценката на профилот на ризик на конкретни добавувачи и производители на мрежна опрема кај операторите да се врши при изградба на нови комуникациски мрежи. Истовремено, во согласност со европските и светските стандарди при изградбата на ваквите мрежи, јасно е дека пристапната мрежа „РАН“ и транспортната мрежа не се сметаат за критични функции. Предложените измени ќе и овозможат на Агенцијата при оценувањето на профилот на ризик да се фокусира на реалните и релевантните безбедносни барања за безбедноста на одредена мрежа, вклучително и кибер безбедноста и заштитата на личните податоци. Ваквата оценка во никој случај не смее да се заснова на апстрактни критериуми кои тешко можат објективно да се докажат. Нејасно е, врз основа на кои критериуми и врз основа на кое истражување, Агенцијата без дискриминација и без ограничување на конкуренцијата ќе ги докаже факторите од ставот 4, вклучувајќи на пример дали во одредена земја постои независна судска контрола, која оценка апсолутно не е во надлежност на Агенцијата.Затоа, ја додадовме Шемата за обезбедување безбедност на мрежна опрема GSMA како документ кој ќе ја води Агенцијата во проценката на профилот на ризик. Доброволното регулирање на одредено правно лице, како ризично од гледна точка на добавувач на мрежна опрема без спроведување соодветна постапка и без да му се даде можност на тој добавувач да донесе одлука по наводите, е спротивно на Уставот на Република Северна Македонија, позитивното право од гледна точка на Законот за заштита на конкуренцијата, како и на Договорот за СТО, чиј потписник е Република Северна Македонија, и кој бара од членките сите домашни и странски ентиети и даватели на услуги да се третираат еднакво. Само со ваков еднаков и правичен третман на сите инвеститори во Република Северна Македонија може да се очекува развој на економијата и поголема благосостојба на граѓаните.Дополнително, Комисијата како тело на Агенцијата, во хиерархиската поставеност, е орган кој носи стратешки одлуки на Агенцијата. Оттука, одговорноста за спроведување на методологијата за проценка на профилот на ризик и списокот на критични компоненти треба да биде на Комисијата, а не на директорот.  |
| **Обезбедување на различни добавувачи и производители на мрежна опрема****Член 202**Операторите при набавката на мрежната опрема:а) имаат пристап за избор на различни добавувачи и производители на опрема, имајќи ги предвид техничките ограничувања и барањата за интероперабилност на различните делови на мрежата, со цел да ja избегнат или да ја ограничат зависноста од еден добавувач и производите;б) треба да користат ЕУ - сертификација за компоненти на мрежата, опрема за корисници и/или процеси на добавувачи и производители, доколку на пазарот се нудат компоненти кои имаат ваква сертификација;в) треба да користат ЕУ - сертификација за други не - специфични ИКТ производи и услуги, доколку на пазарот се нудат компоненти кои имаат ваква сертификација;г) го имаат предвид вкупниот ризик на влијание врз снабдувачот и производителот од трета земја, особено во врска со:- системот на управување,- постоење на договори за соработка во областа на безбедноста или сродни договори, како што се одлуки за усогласеност во областа на заштитата на податоците,- дали земјата е страна на мултилатерални, меѓународни или билатерални договори за сајбер безбедност, борба против компјутерски криминал или заштита на податоци. | **Обезбедување на различни добавувачи и производители на мрежна опрема****Член 202**Операторите при набавката на мрежната опрема:а) имаат пристап за избор на различни добавувачи и производители на опрема, имајќи ги предвид техничките ограничувања и барањата за интероперабилност на различните делови на мрежата, со цел да ja избегнат или да ја ограничат зависноста од еден добавувач и производите;б) треба да користат ЕУ - сертификација за компоненти на мрежата, опрема за корисници и/или процеси на добавувачи и производители, доколку на пазарот се нудат компоненти кои имаат ваква сертификација;в) треба да користат ЕУ - сертификација за други не - специфични ИКТ производи и услуги, доколку на пазарот се нудат компоненти кои имаат ваква сертификација;г) за безбедност на ИКТ инфраструктура да ги исполнуваат условите согласно со меѓународните стандарди ISO/IEC 15408 (CC), NESAS/SCAS, PCI DSS, ISO 19790, EuroPriSe;д) за управување со системи да ги исполнуваат најмалку условите согласно со меѓународните стандарди: ISO 27001, ISO 9001, ISO 27701, ISCCC. | Со предложените измени на член 202 од Законот за електронски комуникации се воведуваат меѓународно признати стандарди за безбедност на ИКТ инфраструктурата и управување со системите. Овие измени имаат за цел да ја надминат дискриминацијата што произлегува од постоечкиот текст, кој не ги зема предвид универзалните стандарди кои се прифатени на глобално ниво. Со ова, се обезбедува транспарентност, сигурност и усогласеност со најдобрите практики во областа на телекомуникациите.Вклучувањето на стандарди како ISO/IEC 15408 (Common Criteria), NESAS/SCAS, PCI DSS, ISO 19790 и EuroPriSe гарантира дека операторите ќе се придржуваат до докажани рамки за безбедност кои се применуваат во меѓународни рамки. Ова е особено важно во контекст на зголемената дигитализација и глобализација на телекомуникациските мрежи, каде што унифицираните стандарди се клучни за доверба и интероперабилност. Дополнително, воведувањето стандарди како ISO 27001, ISO 9001, ISO 27701 и ISCCC за управување со системи обезбедува дека операторите ќе применуваат докажани методологии за управување со безбедност, квалитет и приватност на системите.Примената на овие стандарди истовремено создава фер услови за сите добавувачи, овозможувајќи им пристап до пазарот врз основа на објективни и мерливи критериуми. Ова ја зголемува конкурентноста помеѓу добавувачите и го поттикнува технолошкиот развој.Со овие измени се постигнува баланс помеѓу националната безбедност, економската ефикасност и усогласеноста со меѓународните регулативи. На тој начин, се обезбедува одржлив развој на електронските комуникации во Северна Македонија, при што се штитат интересите на операторите, корисниците и државата. |